Tänasel arutelul tõstatati arvukalt vastuseta jäänud keskkonna- ja julgeolekuprobleeme, mis võivad kaasneda gaasijuhtme rajamisega Läänemere põhja.    Arutelul esinenud mereteadlase professor Eugeniusz Andrulewiczi sõnul seondub suurim probleem gaasijuhtmega peale tema valmimist, sest mitte keegi - ei Vene ega Saksa valitsused ega ka Nord Stream - ei võta vastutust juhtme käitlemise ega ka näiteks võimalike avariide eest enda peale.    Eestist valitud saadik Andres Tarand rõhutas arutelul Venemaa poolset praktikat kasutada energiatarneid oma välispoliitilise relvana.    "Kelle rünnakute eest kavatseb Venemaa sõjalaevastik gaasijuhet kaitsta?" küsis Tarand arutelul.    "Suurimaks ohuks gaasijuhtmele on hoopis tormised ilmad, mis võivad uputada ja gaasijuhtmele kukutada mõne Soome lahel igal aastal seilavast 7000-st naftatankerist", lisas Tarand.    Lisaks Euroopa Parlamendi petitsioonide komisjonile koostab  Läänemere gaasijuhtme keskkonnariskide kohta arvamuse ka tööstus- ja energiakomisjon, kus arvamuse koostamine on usaldatud Andres Tarandile.    Tarandi koostatav arvamuse mustand tuleb komisjonis arutlusele märtsis.